== etnawn na == 

 Nikhat Internet bula tu kheuh khauh Kawm a lawm te toh website tuam tuam te  

 genkhawm in groupchat ka nei uhi.  Huchia thu tuam tuam ka genkhawm  

 (gelhkhawm chih di a zo diam ah) lai tak un ka lawm te khat in Link khat hon  

 koih leuh lauh hi, bang link le ata mai a chikawm in a khut ommoh deuh na nana  

 chu click khin man zel chu na ki hi peuh mah in, Ngak lah tak mai leh Lawm te  

 toh chat hih lam pang le phawk lou hial in huai page hong kiload di ka ngak ta  

 mai hi. Bang thu a mah mah dia aw chih ngaihtuah kawm a huai page hong  

 kiload zo phet ka etleh 'Manipur ah Mobile service provider khat, kal 1 vel a siat  

 sung in Cr.1 vel mang pha dia hisap' chih thu uh ana himai mah hi.  Lungsim  

 khat a tam mangpha na uh e ka chi hi.  Ka lungsim ah Crore 1/1million, Slum  

 dog millionare chih te ka lung sim ah a ging denta mai hi.  Tam na e aw lawm  

 lawm ka chi vung vung mai hi. 

 Huchia ka lawm te toh ka ki hou na khawl sak in kei le lumding in ka kisa ta hi.   

 Ka ngaih tuah na ah huai sum a mang thei kei hi.  Nikum(2008) a Concert for  

 the Hungry chih min vuah zen in kial panpih na di Sum haksa pi in I zong uhi,  

 bang jah i kai khe zou di ua chih te leh ngaih tuah na tampi hon pia hi.  I tenna gam(lamka district) mihing 2, 23,866 vel omna in Kaal khat(1 week) a Houlim na maimai dia sum huai zah tak I sen theih uh Hausa thei lua ka ki sa hi.  Koi mah a le pan pih na sawk sawk a ngai sam a chi nuam phial ka hi.  Ei singtang pa kum khat lohsuah buh tin 100 vel a sum in tuat le hang bang zah a  hi peuh mah dia, Lou a hai chi piang teng bang zah man a pha dia, chih te ngaih tuah na ah a ki vial leh mun mah mah uhi.  Ahih keileh Solkal in Kial panpih na dia NREGS tungtawn a Sum hon piak te I lak khak zoh sun sun te uh I deih teng leh ut teng lei na dia zang thang mai i hi uhia, chih tanpha ngaih tuah na le hon piang sak thei hi. 

 Awle,  Hiai thu te na ngaih tuah kha ngei di uam?  Huai company te sum loss di te koi a pan muh di a a ki lamet uh adiam aw, chih khawng na ngaihtuah kha ngei di uam?   I society en  veng veng le hang Fashion leh thildang tuam tuam ah  zo phak lah neilua in ka thei kei hi, himah leh I zogam sung ah Sum naak di mah mah mu lou ka hi.  Sumnaak thei di khat khawng hong om sim chiang a le iitna thaikawi in delh mang zel tel ihih chiang ua, I sanggam, i zomi pih khat sum naak di buai sak hi zel ihi uhi.  A nei masa, a pil masa, A hau masa mundang a bang ziak a om den mawk uh ahia, Mi hausa khat ziak a I sanggam khat leh nih nekzonna di hong om mai di ahi.  Cell phone neih tei tei di sa in a nei leh a neilo te le I phe teng tung uhi.  Cell phone i chih khawng sum i neih joh khop leh phatuam ahi a, a sum thun zo lou te a dia suang tum tawi toh kigam la het lou ahi.